Runosmäen bussivarikon tulipalon tutkinnan yhteydessä on selvinnyt, että palosta epäiltyä miestä on syytä epäillä lisäksi törkeästä maksuvälinepetoksesta, törkeästä vapaudenriistosta, törkeästä varkaudesta ja ampuma-aserikoksesta. Poliisin mukaan teot ovat tapahtuneet ennen paloa, eikä niillä ole yhteyttä paloon.

Miehen epäillään murtautuneen turkulaiseen kerrostaloasuntoon 22. syyskuuta ja anastaneen sieltä omaisuutta. Asukas löysi miehen asunnostaan palatessaan kotiin. Epäilty uhkasi tämän jälkeen aseella asukasta ja pakotti tämän kuljettamaan autollaan epäiltyä haluaamansa paikkaan Turussa.

Lisäksi poliisi epäilee miehen yhdessä toisen henkilön kanssa vieneen turkulaiselta naiselta henkilötiedot ja pankkitunnukset syyskuun aikana. Tietojen avulla epäillyt ovat tehneet pikavippejä ja ostaneet tavaroita luotolla. Aiheutetun vahingon tämän hetkinen arvo on noin 20 000 euroa.

Varsinais-Suomen käräjäoikeus vangitsi noin 30-vuotiaan tamperelaisen miehen todennäköisin syin epäiltynä edellä mainituista rikoksista. Tätä ennen mies oli vankeusvankina.